Picture to Burn
„Picture to Burn“ amerikalik qoʻshiqchi va qoʻshiqnavis Taylor Swift ijro etgan qoʻshiqdir. Xonandaning 2006-yilda eʼlon qilingan Taylor Swift nomli studiyaviy albomiga kiritilgan. 2008-yilning 4-fevralida albomning toʻrtinchi singli oʻlaroq Big Machine Records leyblida chiqarilgan. Qoʻshiq matnini Swift va Liz Rose yozishgan. Qoʻshiq Nathan Chapman tomonidan hozirlangan. Musiqiy jihatdan „Picture to Burn“ country rok janridagi qoʻshiqdir. Tarona Billboard Hot 100 chartida 28-pogʻonagacha, Hot Country Songs chartida esa 3-pogʻonagacha koʻtarilgan. Amerika ovoz yozish assotsiatsiyasi (inglizcha: Recording Industry Association of America) tomonidan platina sertifikati bilan taqdirlangan. Shuningdek, qoʻshiq Kanada chartlarida yuqori 50 talik safidan oʻrin olgan. Internetda 40 000 martadan ortiq nusxada sotilgani ortidan Music Canada tomonidan oltin sertifikati bilan taqdirlangan. Ashula AQShda 1.7 million raqamli nusxada sotilgan. „Picture to Burn“ uchun Trey Fanjoy rejissorligida klip ham suratga olingan. Unda Swift yigitini boshqa ayol bilan koʻrgani ortidan undan qasos olayotganini xayol qiladi.